Hond versmoor byna toe hy oor grens gesmokkel wordHond versmoor byna toe hy oor grens gesmokkel word (Foto: Verskaf) Die Dierebeskermingsvereniging (DBV) het Dinsdag sy skok uitgespreek oor ŉ Suid-Afrikaanse vervoermaatskappy wat glo ŉ hond in ŉ boks oor die grens van Lesotho na Suid-Afrika probeer smokkel het en wat byna daartoe gelei het dat dié hond versmoor het. Volgens ŉ verklaring wat deur die DBV uitgereik is, het doeanebeamptes by die Lesotho-grens vandeesweek dié hond, vermoedelik ŉ Africanis, by die bestuurder van ŉ vragmotor afgeneem nadat die hond se bene met tou vasgebind is, hy ŉ ketting om sy nek gehad het en in ŉ boks gesit is waar slegs sy kop uitgesteek het. Die DBV sê daar is ook ŉ plastieksak om die hond se liggaam vasgebind sodat hy nie kon beweeg nie. Reinet Meyer, ŉ inspekteur van die DBV, sê ŉ voorlopige ondersoek het getoon die bestuurder van die vervoermaatskappy het glo die hond in opdrag van sy baas na Suid-Afrika gebring. “Die doeane aan die Suid Afrikaanse kant van die Lesotho-grens het die hond by die mense afgeneem en na die DBV in Bloemfontein gebring waar hy nou in veilige bewaring is,” sê Meyer. “Ons is geweldig geskok om te sien wat sekere vervoermaatskappye aan diere kan doen om hulle te vervoer. Dit is totaal onaanvaarbaar om ŉ dier in sulke omstandighede te vervoer. Ons neem die saak baie ernstig en sal alles in ons vermoë doen om die skuldiges aan die pen te laat ry.” Meyer sê ŉ klag van dieremishandeling is teen die eienaar van die vervoermaatskappy én die bestuurder van die vragmotor aanhangig gemaak. Hond versmoor byna toe hy oor grens gesmokkel word (Foto: Verskaf)o